钦定古今图书集成/明伦汇编/官常典/第185卷 > 郑弘
## 钦定古今图书集成/明伦汇编/官常典/第185卷 > 郑弘

按《后汉书》本传：“弘字巨君，会稽山阴人也。从祖吉，宣
帝时为西域都护。弘少为乡啬夫，太守第五伦行春
见而深奇之，召署督邮，举孝廉。弘师同郡河东太守
焦贶、楚王英谋反发觉，以疏引贶，贶被收捕，疾病于
道，亡没妻子，闭系诏狱，掠考连年。诸生故人惧相连
及，皆改变名姓，以逃其祸。弘独髡头负𫓧锧，诣阙上”
章，为贶讼罪。显宗觉悟，即赦其家属，弘躬送贶丧及
妻子还乡里，由是显名。拜为驺令，政有仁惠，民称苏
息。迁淮阴太守，四迁建。初为尚书令。旧制，尚书郎限
满补县长令史丞尉。弘奏以为“台职虽尊，而酬赏甚
薄，至于开选，多无乐者，请使郎补千石令史为长。”帝
从其议。弘前后所陈，有补益王政者，皆著之，南宫以
为故事。出为平原相，征拜侍中。建初八年，代郑众为
大司农。旧交阯七郡贡献转运，皆从东冶汎海而至，
风波艰阻，沈溺相系。弘奏开零陵、桂阳峤道，于是夷
通，至今遂为常路。在职二年，所息省三亿万计。时岁
天下遭旱，边方有警，人食不足，而帑藏殷积。弘又奏：
“宜省贡献，减徭费，以利饥人。”帝顺其议。元和元年，代
邓彪为太尉。时举将第五伦为司空，班次在下，每正
朔朝见，弘曲躬而自卑。帝问知其故，遂听置云母屏
风，分隔其间，由此以为故事。在位四年，奏“尚书张林
阿附侍中窦宪，而素行臧秽”；又上“洛阳令杨光宪之
宾客，在官贪残，并不宜处位。”书奏，吏与光故旧，因以
告之。光报宪，宪奏弘大臣漏泄密事。帝诘让弘，收上
印绶。弘自诣廷尉，诏敕出之。因乞骸骨归，未许。病笃，
上书陈谢，并言窦宪之短。帝省章遣医占弘病，比至，
已卒。临殁悉还赐物，敕妻子褐巾布衣素棺殡殓，以
还乡里。